"Il-Partit Nazzjonalista jrid juri t-tħassib u jesprimi l-kundanna sħiħa tiegħu għal dak li kompla jiżviluppa fil-Belarussja mmexxi mid-dittatorjat ta' Aleander Lukashenko. Dak li qegħdin naraw huma atti mill-aktar gravi li huma theddida diretta għad-demokrazija Ewropea." Hekk saħqu fi stqarrija l-Kelliema tal-Partit Nazzjonalista għall-Affarijiet Barranin u Ewropej Carm Mifsud Bonnici flimkien mas-Segretarju Internazzjonali Roselyn Borg Knight "Pajjiż li qiegħed joħnoq l-oppożizzjoni. Joqtol u jippersegwita d-dissidenti interni tiegħu. Issa qiegħed ukoll juża bħala għodda politika persuni innoċenti, immigranti rregolari sabiex jaqsmu l-fruntieri minnu għal żewġ stati membri fl-Unjoni Ewropeja l-Litwanja u l-Latvja," hekk tenna l-PN dwar is-sitwazzjoni fil-Belarussja. Il-Partit Nazzjonalista jfakkar f'dak kollu li rajna f'dawn l-aħħar xhur b'dittatur li baqa' fil-poter kontra l-volonta popolari. Ifakkar li ftit ilu bagħat ajruplan militari biex jordna li titjira ċivili tal-kumpanija Ryan Air jitniżżel sabiex jiġi arrestat persuna prominenti fl-oppożizzjoni. Ifakkar li ttieħdu passi legali foloz u maħluqa fil-qrati tal-pajjiż kontra żewġ membri prominenti tal-oppożizzjoni Maria Kolesknikova u Maxim Znak li "r-reat" tagħhom huwa dak li ma jaqblux mar-reġim. Ifakkar ukoll li ftit jiem ilu nqatel Vitaly Shiskov persuna li kien qiegħed jgħin ċittadini jaħarbu minn dan l-istat awtoritarju. Ifakkar f'dak li l-atleta olimpika Krystina Timanovskaya kellha tgħaddi minnu biex taħrab u titlob ażil. Il-PN qed jisħaq li dan huwa aġir gravi u li hemm bżonn aktar miżuri urġenti u immedjati mid-dinja Ewropea sabiex dan l-abbuż flagranti għad-demokrazija u d-drittijiet fundamentali tal-bniedem jiġi kuntrastat. Il-PN jtenni l-kundanna tiegħu filwaqt li jappella u jittama li dan kollu għandu jwassal sabiex tul dan ix-xahar l-istituzzjonijiet Ewropej jiċċaqilqu, jiġu mlaqqa' l-organi neċessarji sabiex il-passi jittieħdu u fuq kollox jiġi assigurat li ebda stat membru ma jitħalla abbandunat waħdu.